Vi taler, som om vi hiver efter vejret, vi pynter juletræer med Dannebrog, og så er vi underligt besatte af ugenumre. ALT.dk har spurgt en række tilflyttere, hvad de finder mest besynderligt ved det danske folkefærd. For sandheden skal man høre fra børn, fulde mennesker – og dem, der kan se én udefra.

Ganske vist er vi danskere blandt verdens lykkeligste folkefærd, vi er særdeles stolte over vores velfærdsmodel og glædes over vores cykelsamfund. Men hvordan ser vi egentlig ud med en tilflytters briller?

Vi har spurgt eksperterne i Facebook-gruppen ’Expats in Copenhagen’ om, hvad de finder mest besynderligt ved det danske folkefærd, og vi kan lige så godt være ærlige: Betænkningstiden var kort.

Efter blot 2 timer var 130 kommentarer allerede tikket ind, og inden dagen var omme, havde omtrent 300 personer delt deres forundring.

For hvorfor er det egentlig, at vi spiser pizza med kniv og gaffel, at vi efterlader vores børn i barnevogne udenfor eller konstant brokker os over vejret?

Vi har samlet essensen af de sjoveste svar herunder.

LÆS OGSÅ: 15 irriterende ting, som folk skal stoppe med at gøre på cykelstien